## Pravilnik o uvjetima i mjerilima za odobrenje opsega nužne doznake stabala u šumama šumoposjednika

### NN 61/2006 (31.5.2006.), Pravilnik o uvjetima i mjerilima za odobrenje opsega nužne doznake stabala u šumama šumoposjednika

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1471**

Na temelju članka 30. stavka 7. Zakona o šumama (»Narodne novine« broj 140/05.),
ministar poljoprivrede, šumarstva i vodnoga gospodarstva donosi

## PRAVILNIK

### O UVJETIMA I MJERILIMA ZA ODOBRENJE OPSEGA NUŽNE DOZNAKE STABALA U ŠUMAMA ŠUMOPOSJEDNIKA

I. OPĆE ODREDBE

Članak 1.

Ovim Pravilnikom propisuju se uvjeti i mjerila za odobrenje opsega nužne doznake
stabala u šumama šumoposjednika za koje nisu izrađeni i odobreni programi za
gospodarenje.

Članak 2.

U smislu ovog Pravilnika pod opsegom nužne doznake stabala smatra se ona drvna
masa koja se u tijeku jedne kalendarske godine može doznačiti i posjeći na
području za koje se odobrava, u skladu s načelom održivog gospodarenja šumom.
Pojedinačna nužna doznaka stabala je ona drvna masa koja se doznači i odobri za
sječu u šumi šumoposjednika na njegov zahtjev.

II. POSTUPAK, UVJETI I MJERILA ZA ODOBRENJE OPSEGA NUŽNE DOZNAKE STABALA

Članak 3.

Opseg nužne doznake stabala odobrava Ministarstvo poljoprivrede, šumarstva i
vodnoga gospodarstva (u daljnjem tekstu: Ministarstvo) na prijedlog Šumarske
savjetodavne službe.
Šumarska savjetodavna služba dužna je sastaviti prijedloge opsega nužne doznake
stabala (u daljnjem tekstu: POND) za područja jedinice lokalne ili regionalne
(područne) samouprave iskazane po katastarskim općinama do kraja mjeseca rujna
za sljedeću godinu i podnijeti ih Ministarstvu na odobrenje.

Članak 4.

Zahtjev za odobrenje opsega nužne doznake stabala podnosi se uz izrađen POND u
kojem su iskazani uvjeti i mjerila za odobrenje opsega nužne doznake stabala.
Uz POND obvezno se prilaže pregledna karta područja u mjerilu 1:25.000 ili
krupnijem, s ucrtanim granicama katastarskih općina za jedinice lokalne ili
regionalne (područne) samouprave na koje se zahtjev odnosi.
Sadržaj POND-a i upute za njegovu izradu tiskane su u Prilogu 1. ovoga
Pravilnika i njegov su sastavni dio.

III. POSTUPAK, UVJETI I MJERILA ZA RJEŠAVANJE POJEDINAČNE NUŽNE DOZNAKE STABALA

Članak 5.

Na temelju odobrenog opsega nužne doznake, Šumarska savjetodavna služba ili
osoba koja za to posjeduje odgovarajuću licencu Hrvatske komore inženjera
šumarstva i drvne tehnologije provodi pojedinačnu nužnu doznaku stabala
šumoposjedniku na njegov zahtjev.

Članak 6.

Zahtjev za nužnu doznaku stabala šumoposjednik podnosi na propisanom obrascu
svake godine od 1. siječnja do 1. lipnja, a iznim­no izvan tog roka ukoliko se
radi o doznaci u druge svrhe (izgrad­nja prometnica, prosjeka, trasa
elektrovoda, kanala, elementarna nepogoda i dr.).
Zahtjev za nužnu doznaku iz stavka 1. ovoga članka podnosi se Šumarskoj
savjetodavnoj službi.
Šumarska savjetodavna služba o nužnoj doznaci stabala donosi rješenje.

Članak 7.

Šumoposjednik koji nije upisan u Upisnik šumoposjednika, uz zahtjev iz članka 6.
stavka 1. ovoga pravilnika mora priložiti dokaz o vlasništvu - zemljišnoknjižni
izvadak i posjedovni list za katastarske čestice na koje se odnosi zahtjev.
U slučaju suvlasništva ili suposjedništva na predmetnim česticama, podnositelj
zahtjeva mora priložiti i ovjerene pismene izjave svih suvlasnika ili
suposjednika kojima mu oni ili dozvoljavaju sječu ili izjavljuju da će sječu
izvršiti zajednički.
Zemljišnoknjižni izvadak, posjedovni list i ovjerene pismene izjave suvlasnika
na smiju biti starije od šest mjeseci.

Članak 8.

Obrazac zahtjeva za nužnu doznaku stabala, upute za njegovo ispunjavanje i popis
obvezatne dokumentacije koja se prilaže zahtjevu tiskani su u Prilogu 2. ovoga
Pravilnika i njegov su sastavni dio.

Članak 9.

Doznaka stabala za sječu u šumi obavlja se prema propisanim uvjetima i mjerilima
obrasca ND i posebnom propisu o doznaci stabala.
Sadržaj obrasca ND tiskan je u Prilogu 3. ovoga Pravilnika i njegov je sastavni
dio.

Članak 10.

Iznimno od odredbe članka 9. ovoga Pravilnika u sastojinama u kojima je uočen
velik broj stabala koja se suše, odabrat će se i obilježiti stabla za sječu
sukladno posebnim kriterijima.
Kriterije iz stavka 1. ovoga članka za odabiranje i doznaku stabala koja se suše
u šumama šumoposjednika čine:
a) sva suha stabla
b) sva živa stabla
– koja imaju osutost krošnje više od 80%,
– ako je odumrlo više od 60% krošnje kod listača,
– ako je odumrlo više od 60% krošnje, a tim odumiranjem je zahvaćen i vrh
stabala kod četinjača,
– sva ona stabla na kojima se pojavljuju karakteristični simptomi bolesti i
štetnika na ili ispod kore.

Članak 11.

Doznaka stabala prema uvjetima i mjerilima iz članka 9. stavka 1. ovoga
Pravilnika obavlja se u pravilu od 1. lipnja do 15. rujna iste godine.
Iznimno od odredbe stavka 1. ovoga članka doznaka stabala koja se suše u šumama
šumoposjednika može se obavljati tijekom cijele godine sukladno kriterijima iz
članka 10. ovoga pravilnika.

Članak 12.

U sastojinama za koje je utvrđeno da ne odgovaraju uvjetima i mjerilima iz
članka 9. ovoga pravilnika ne mora se odobriti nužna doznaka ako:
– je sastojina slabog obrasta;
– je sastojina progaljenog sklopa;
– je sastojina u nekom od degradacijskih oblika;
– postoji opasnost od erozija, klizanja terena i dr.;
– postoje ograničenja drugim propisima.

Članak 13.

Ukoliko se na temelju ND obrasca iz članka 9. ovoga Pravilnika utvrdi da je u
određenoj sastojini potrebno izvršiti neke od radova biološke obnove, iste je
moguće obuhvatiti operativnim godišnjim planom za iduću godinu.

Članak 14.

Sastavni dio rješenja o doznaci su i uvjeti pod kojima se sječa mora izvršiti te
smjernice o budućem gospodarenju.

IV. EVIDENCIJA O IZVRŠENOJ DOZNACI I SJEČI

Članak 15.

Šumarska savjetodavna služba vodi u elektronskom obliku evidenciju o izvršenoj
doznaci i sječi u šumama šumoposjednika.
Evidencija o izvršenoj doznaci i sječi sadržava: popis podataka o zahtjevima za
sječu, podnositelju zahtjeva, šumu / površinu na koju se odnosi zahtjev,
izvršenoj doznaci i sječi (drvni obujam m3), rješenje o dozvoli za sječu i
uslugu doznake.
Šumarska savjetodavna služba je dužna rekapitulirane podatke iz stavka 1. ovoga
Pravilnika dostaviti Ministarstvu do zaključno 1. ožujka tekuće godine za
prethodnu godinu.

IV. ZAVRŠNA ODREDBA

Članak 16.

Ovaj pravilnik stupa na snagu osmog dana od dana objave u »Narodnim novinama«, a
primjenjuje se od 1. siječnja 2007. godine.

Klasa: 011-02/06-01/1
Urbroj: 525-3-06-1
Zagreb, 15. svibnja 2006.

Ministar
 poljoprivrede,šumarstva i
vodnoga gospodarstva
**Petar Čobanković**, v. r.

![](dodatni/145778.gif)
![](dodatni/145777.gif)
![](dodatni/145776.gif)
![](dodatni/145775.gif)
![](dodatni/145774.gif)

Pravilnik, NN 61/2006-1471
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)